Video: Man besoek opspraakwekkende ongelukstoneel dekades later | Maroela Media
Christopher White (Skermskoot uit die video)
Drie dekades nadat Christopher White lewend uit 'n motorwrak geklim het wat oomblikke vroeër iets soos 30 verdiepings ver geval het, het White dié einste ongelukstoneel vroeër vanjaar vir die eerste keer sedert die opspraakwekkende motorongeluk weer besoek.
Dit was 'n ongeluk wat wêreldwyd aangegryp het: Jare lank is ondersoek ingestel na hoe White met enkele beserings uit dié wrak kon klim ná 'n ongeluk wat veronderstel was om noodlottig te wees.
Die ongeluk – wat later as een van Suid-Afrika se bekendste ongelukke bekend sou staan – het in 1988 op Chapman's Peak Drive naby Kaapstad gebeur. White het ná die ongeluk aan verslaggewers gesê hy het vir 'n oomblik fokus verloor en toe van die pad af gery.
Eers jare ná die voorval het kenners saamgestem: White het oorleef omdat hy 'n veiligheidsgordel gedra het én omdat hy in 'n Mercedes Benz-voertuig gery het – volgens kenners in daardie stadium een van die veiligste motors op die pad.
Nou het dié motorvervaardiger White ná 30 jaar gevra om dieselfde toneel in 'n nuwer Mercedes Benz te besoek, maar dié keer in 'n motor met selfaangedrewe tegnologie.
In 'n kort dokumentêr wat Mercedes Benz vervaardig het, sê White: "Ek was op 'n goeie plek en besig om na musiek te luister. Tracy Chapman se liedjie 'Fast Car' het nog in die motor gespeel. Ek het vir letterlik sekondes my oë van die pad afgehaal toe die ongeluk gebeur het. Ek onthou nog hoe al die kassette in my motor by die sondak uitgevlieg het. En toe skielik die slag.
"Ek weet nie hoe lank ek in die wrak was nie, maar ek het self uitgeklim. Dit was die wonderlikste ding: Ek het die veiligheidsgordel ontkoppel en uitgeklim. Dis angswekkend om te dink jy was in die voertuig wat so ver geval het. Om die ongeluk te herleef maak my nogal emosioneel," sê hy in die video.
Die video wys hoe White in die selfaangedrewe Mercedes-Benz S-Class verby dieselfde toneel ry waar hy 30 jaar gelede byna sy lewe verloor het.
Die dokumenter is vervaardig as deel van die motorvervaardiger se bemarkingstrategie vir sy jongste toevoeging tot die mark.
Mercedes-Benz het in 1990 'n advertensie geskoei op dié voorval vervaardig wat wêreldwyd versprei is om as bewys van die motor se veiligheid te dien. Maande nadat die advertensie in 1990 die lig gesien het, het die motorvervaardiger BMW ook 'n soortgelyke advertensie geskiet, maar dié keer aangevoer dat White nie beheer oor die voertuig sou verloor het indien hy 'n BMW-voertuig gery het nie.
Mercedes Benz video Wes-Kaap
Dit het niks met die voertuig te doen nie, dit was net nie sy tyd om te gaan nie…
So ek en jy gaan vir ewig leef, Albaster ??
Absoluut fantastiese artikel en video!
Die regte rede
As die persoon wat gesê het dat Mnr. White slegs oorleef omdat hy 'n sitplekgordel aangehad het en 'n Mercedes Benz bestuur het dan so seker van sy saak is sal hy seker nie omgee om in 'n 2018 model vir ons 'n illustrasie te doen as bewys van sy kommentaar nie?
Nee meneer jy is verkeerd. Mnr. White het slegs oorleef omdat die lewende God Sy hand oor hom gehou het.